**Др** **Вукица Јовић**

 **ОШ „Мирослав Антић Мика“ Панчево**

 **КРИТЕРИЈУМИ ЗА ИДЕНТИФИКАЦИЈУ УЧЕНИКА ОБДАРЕНИХ ЗА ЛИТЕРАРНО СТВАРАЛАШТВО У ОСНОВНОЈ ШКОЛИ**

 **Резиме:** Да би рад са ученицима обдареним за литерарно стваралаштво био успешан, прво што је потребно да учинимо је да што поузданије одредимо која су то деца. Поступак идентификације литерарно обдарених ученика је компликованији него поступак идентификације осталих обдарености, јер стандардни инструменти и тестови интелигенције не мере стваралаштво и креативност. У овом раду анализирани су одговори, које су дали учесници нашег истраживања у вези са критеријумима којима се руководе наставници и стручни сарадници приликом идентификације литерарно обдарених ученика. Истраживањем је обухваћено 8 школа из Београда, Земуна и Панчева, 85 наставника, 650 ученика и 12 педагога и психолога. Критеријуми за идентификацију литерарно обдарених ученика, за које су се испитаници опредељивали били су: *интересовања*, *општи успех*, *интелигенција*, *успех из српског језика*, *успех са такмичења* и *остало.* Истраживањем је указано на значај сличног мишљења наших испитаника, али и на разлике у одговорима које су дали ученици. Већина испитаних наставника и сртучних сарадника за водећи изабрало је критеријум *интересовања* ученика, док су ученици мишљења да је водећи критеријум за укључивање ове популације ђака у додатни литерарни рад *успех их српског језика*.

**Кључне речи:** критеријуми, идентификација, обдареност, литерарно стваралаштво.

**Уводна разматрања**

 Иако су даровита деца и људи од настанка човечанства привлачили све видове пажње; већином позитивне, дешавало се да у неким ранијим етапама развоја наше цивилизације, имају и негативно третирање.„Најстарије научно третирање даровитости потиче из Енглеске, још из 1869. године. Запажено је да се генијалност појављује и провлачи кроз неке породице“.[[1]](#footnote-1)

 У нашој земљи, деценијама уназад васпитно-образовни рад у основним школама бави се углавном редовном наставом на традиционалистички начин и претежно је оријентисан на репродуктивне просечне способности. Иновативне технологије доносе значајне промене, али њихова употреба минимална је, или готово никаква у школској пракси. Разлози томе су бројни и треба их тражити у ширим друштвеним околностима у којима се и наша земља налази. Таква организација наставе често није наклоњена и нема разумевања за креативну децу. Она их слабо подржава и мотивише, а често и у недовољној мери активира њихове капацитете.

 Много пажње у развијеном земљама придаје се образовању обдарених ученика и оспособљавању наставника, како би постали добри педагошки дијагностичари и могли да увиде посебне склоности и способности својих ученика. Често се за рад са обдареном децом ангажују посебни наставници. То на жалост нису приоритетни образовни циљеви земаља у развоју међу којима је и наша; где је све углавном препуштено наставнику – његовој вољи, жељи, али и стручности. И код нас, као и у свету, постоје многе дефиниције и тумачења даровитости. Једна од дефиниција даровитог детета је „да је то дете које у неком дужем раздобљу постиже високо натпросечан успех у једном или више подручја“.[[2]](#footnote-2) У нашем истраживању „**обдареност за литерарно стваралаштво** тумачимо као способност креативног и маштовитог усменог и писменог изражавања, сагледавање узрока и последица и богатство активног речника“.[[3]](#footnote-3)

У овом раду покушали смо да сагледамо који су то критеријуми којима се руководе наставници, педагози и психолози приликом идентификације литерарно обдарених ученика, као и мишљење ученика о том проблему. Представићемо само један мали сегмент ширег исртаживачког рада које смо извршили за потребе магистарске тезе, где су поред наведених испитаника учествовали и други, бројни релевантни стручњаци.[[4]](#footnote-4)

**Методологија истраживања**

**Циљ** истраживања је проналажење најбољег приступа при идентификацији ученика обдарених за литерарно стваралаштво у основној школи.

 **Хипотеза** овог истраживања је: садашња идентификација ученика обдарених за литерарно стваралаштво у основној школи недовољно је развијена.

**Задатак** истраживања је испитати који су критеријуми заступљени у нашим основним школама при избору ученика обдараних за литерарно стваралаштво.

**Предмет** овог истраживања је, између осталих и следеће питање: који су најбитнији критеријуми за идентификацију ученика обдарених за литерарно стваралаштво по оцени наставника, стручних сарадника и ученика укључених у литерарно стваралаштво.

**Методе истраживања**

 За анализирање услова под којима се појава обдарености манифестује код деце, коришћена је метода теоријске анализе. Анализирана су различита схватања о релевантним питањима и испитиване су основе таквих схватања. Историјском методом проучена је теорија и пракса и анализирани су сви доступни извори. Компаративном методом упоређени су резултати добијени истраживањем. Дескриптивном методом настојало се да се дође до суштине, до узрока појава и до педагошких закона и законитости.

  **Технике истраживања**

 Према изабраним методама коришћене су различите технике, односно иструменти. Метода теоријске анализе, компаративна и историјска метода захтевају коришћење технике анализе садржаја. Анализирани су садржаји свих доступних извора, историјских чињеница и добијених резултата. Коришћена је техника анкетирања.

  **Инструменти истраживања**

Приликом анализе садржаја коришћене су табеле и графикони. Током процеса анкетирања служили смо се упитницима. Испитаницима су постављена питања о ономе што се претпоставља да им је познато и од њих се очекивало (погодним питањима) да наведу чињенице које су им познате. Анкетним упитником утврђени су ставови, мишљења и судови испитаника о истраживаној појави. Упитник је био анониман, јер повећава искреност и мотивисаност.

##  Узорак истраживања

 На основу проблема истраживања, постављеног циља, задатка и хипотезе, услова у којима је обављено истраживање, примењених метода, поступака и инструмената, изабран је намерни узорак истраживања.

 У истраживању је учествовало 8 основних школа урбаних средина. То су две основне школе из Београда, једна из Земуна и шест основних школа из Панчева. Истраживањем је обухваћено 650 ученика, 85 наставника који су учествовали у идентификацији и раду са литерарно обдареним ученицима и 12 стручних сарадника, педагога и психолога.

##  Ток истраживања

 Пре истраживања урађене су припреме које су повезане са проблемом проучавања. Приступило се планирању у коме су размотрени сви аспекти повезани са проблемом истраживања. Теоријски је разматран и анализиран следећи проблем: којим критеријумима се руководе наставници и стручни сарадницу у основној школи приликом идентификације ученика обдарених за литерарно стваралаштво. Проучена је и наведена литература.

 Уследио је одабир узорка, како би он био репрезентативан за градске школе. Извршене су и консултације са наставницима и стручним сарадницима. Затим је урађен упитник за наставнике, упутник за ученике и стручне сараднике, педагоге и психологе. На крају је извршено анкетирање наставника, стручних сарадника и ученика укључених у литерарно стваралаштво.

##  Обрада података истраживања

 При обради података коришћен је табеларни приказ података и процентни рачун, а резултати истраживања изнети су текстуалним, табеларним и графичким путем помоћу компјутерског програма Microsoft Excel.

 **Дискусија и резултати истраживања**

Проучавајући литературу у вези са задатом темом, можемо да констатујемо да би најважнији критеријум за идентификацију ученика обдарених за литерарно стваралаштво требало да буде *интересовање* ученика, што потврђују и резултати нашег истраживања и одговори стручних сарадника и наставника. Према мишљењу и одговорима испитаних ученика учесника истраживања, најзаступљени критеријум за идентификацију литерарно обдарених ученика је *успех из српског језика*.

 Ставови испитаних наставника основних школа о томе који су најважнији критеријуми за идентификацију ученика обдарених за литерарно стваралаштво у основној школи, поређани по редоследу су: *интересовања* 28 (32,94%), *успех из српског језика* 26 (30,58%), затим *успех на такмичењима* у литерарном стваралаштву 14 (16,47%), потом *интелигенција* 8 (9,41%), *општи успех* 6 (7,05%) и критеријум *остало* 3 (3,52%) заузима последње место, као и код осталих испитаника.

 Најважнији критеријуми према одговорима педагога и психолога основних школа, разврстани су овако: *интересовања* 6 (50,2%) на првом месту, на другом месту је *успех са такмичења* 2 (16,6%), док треће место равномерно заузимају критеријуми *успех из српског језика*, *општи успех*, *интелигенција* и критеријум *остало* (са по 8,3%).

На питање „Према вашем мишљењу, који је критеријум најважнији за идентификацију ученика обдарених за литерарно стваралаштво?“, одговори ученика основних школа који су учествовали у истраживању гласе: на првом месту је *успех из српског језика* 239 (36,76%), затим *интересовања* 165 (25,38%), *успех са такмичења* 150 (23,07%), *интелигенција* 54 (8,30%), *општи успех* 31 (4,76%) и *остало* 11 (1,69%).

 У табели 1 приказан је однос испитаника о критеријумима који утичу на идентификацију ученика обдарених за литерарно стваралаштво у основној школи.

|  |  |
| --- | --- |
| **Испитаници** | **Критеријуми за идентификацију литерарно обдарених ученика** |
| ***Интелигенција*** | ***Општи успех*** | ***Успех из српског језика*** | ***Успех са такмичења*** | ***Интересовања*** | ***Остало*** |
| **Ученици** | 54(8,30%) | 31(4,76%) | 239(36,76%) | 150(23,07%) | 165(25,38%) | 11(1,69%) |
| **Наставници** | 8(9,41%) | 6(7,05%) | 26(30,58%) | 14(16,47%) | 28(32,94%) | 3(3,52%) |
| **Стручни сарадници** | 1(8,3%) | 1(8,3%) | 1(8,3%) | 2(16,6%) | 6(50,2%) | 1(8,3%) |

*Табела 1* Критеријуми за идентификацију ученика обдарених за литерарно стваралаштво на основу мишљења испитаних ученика, наставника, педагога и психолога основних школа из Београда, Земуна и Панчева изражени бројчано и процентуално

 Наставници, педагози и психолози сматрају у највећем броју да је основни критеријум за одабир литерарно обдарене деце њихово само *интересовање* за бављење књижевним стваралаштвом и дружење са књижевним делима. Из наведених резултата се види да одговори ученика нешто одступају од одговора наставника и стручних сарадника. Они су мишљења да *успех из српског језика* највише доприноси идентификацији литерарно обдарених ученика.

 Одговоре наших испитаника, наставника, ученика педагога и психолога, изражене у процентима, представили смо у графичком приказу број 1.

**Графички приказ број 1**

 Када смо говорили о критеријумима за идентификацију ученика обдарених за литерарно стваралаштво, очекивани одговор је био *интересовање*. У истраживању је то и потврђено. Већина наставника (32,94%), педагога и психолога (50,2%), гласало за тај критеријум. Одговори ученика одступају од набројаних, али и то се очекивало. На основу добијених резултата, можемо закључити да су одговори ученика помало нереални, јер 239 испитаних ученика (36,76%) сматра да *успех из српског језика* највише утиче на идентификацију литерарно обдарене деце. Разлоге томе треба тражити у наставној пракси, јер литерарно обдарени ученици често имају највишу оцену из српског језика, па ученици вероватно то доводе у непосредну везу и тиме се руководе када дају одговоре; што је са тог становишта разумљиво.

 Већина испитаних наставника критеријуму *интересовања* ученика даје прво место, њих 28 односно (32,94%), али такође сматрају да је критеријум *успех из српског језика* такође у директној вези са литерарним талентом који ученик поседује и да из тог разлога ученик лако постиже високе резултате. Тај критеријум наставници стављају на друго место њих 26, односно (30,58%). Мала процентна разлика између ова два критеријума говори о мишљењу наставника о важности *интересовања* и *успеха из српског језика* и о њиховој узајамној повезаности при идентификацији литерарно обдарених ђака. Остали критеријуми којима се руководе наставници приликом одабира литерарно обдарене деце поређани су овим редоследом: *успех са такмичења* 14 (16,47%) заузима треће место, на четвртом месту је критеријум *интелигенција* 8 (9,41%), на петом је *општи успех* 6 (7,05%) и критеријум *остало* заузима шесто место са 3 гласа, односно (3,52%).

 Стручни сарадници учесници нашег истраживања су критеријуме за идентификацију литерарно обдарених ученика поставили овим редоследом: на првом месту су *интересовања* ученика 6 (50,2%), на другом месту је *успех са такмичења* 2 (16,6%), на трећем месту су сви остали критеријуми, *интелигенција*, *успех из српског језика*, *општи успех* и *остало* са по 1 глас, односно (8,3%).

 Испитани ученици критеријуме за идентификацију литерарно обдарених ђака разврставају овим редоследом: на првом месту је *успех из српског језика* 239 (36,76%), критеријум *интересовања* је на другом месту са 165 гласова, односно (25,38%), на трећем месту је *успех са такмичења* 150 (23,07%), четврто место припада критеријуму *интелигенција* 54 (8,30%), следи *општи успех* 31 (4,76%) и на шестом месту је критеријум *остало* са 11 гласова, односно (1,69%).

 Оно што смо сазнали док смо радили истраживање на основу одговора наставника, интересовање ученика, у великој мери утиче на постизање високих резултата из српског језика, у том смислу што када ученик учи нешто што га интересује, то га и додатно мотивише и даје му вољу да истраје у раду и учењу. Успех са такмичења, према мишљењу наставника, такође утиче на идентификацију ученика обдарених за литерарно стваралаштво, али не у толикој мери као општи успех ученика из српског језика и њихово интересовање за овај предмет. Успех на такмичењу може да постигне сваки ученик који довољно времена посвети припремању за то такмичење, тако да је успех у директној вези са радом и посвећеношћу ученика, али не и са његовом обдареношћу за литерарно стваралаштво, мисле наши испитани наставници.

 У разговору са стручним сарадницима док смо радили истраживање, сазнали смо да литерарно обдарено дете, као и даровито и талентовано дете из свих осталих области, најчешће можемо наћи међу популацијом деце са највишим оценама и високом интелигенцијом, али да то не можемо узети као правило и једини критеријум за идентификацију. Литерарно обдарена деца су често и она са нижом оценом из српског језика, често неактивна на часовима и понекад имају сасвим просечан општи успех. Обдарени су према њиховим сазнањима и међу непослушном децом, као и оном која показују немотивисаност и немају појачану жељу да било шта додатно раде. Понекад су литерарно обдарена деца, као уосталом и деца са осталим обдареностима (математика, физика, хемија, историја, географија, спорт, информатика, ликовна култура и друге), вође у несташлуцима и често знају да буду деконцентрисана са непресушним идејама за несташлуке. Указивање стручних сарадника да свој деци дају шансу да се опробају у литерарном стваралаштву, без обзира на њихове оцене, општи успех и дисциплину, често доводи до размимоилажења са мишљењем наставника који понекад у врло лошим и неадекватним условима треба да организују додатни рад, па често такву популацију ђака искључују из групе са којом раде додатно.

 Већина испитаних педагога и психолога са којима смо разговарали о проблему нашег истраживања, сматра да је интересовање ученика у директној вези са литерарним талентом који ученик поседује и да из тог разлога ученик лако постиже високе резултате, независно од успеха из српског језика. Успех са такмичења у великој мери утиче на постизање високих резултата из српског језика, јер ученике додатно мотивише на рад. Успех и признање вршњака понекад их подстиче да уложе још више труда и да раде на свом таленту. Интелигенција, према мишљењу педагога и психолога, такође утиче на идентификацију ученика обдарених за литерарно стваралаштво, али не у толикој мери колико њихово интересовање за овај предмет. Општи успех из српског језика је у директној вези са радом и посвећеношћу ученика, али не и са његовом обдареношћу; нарочито не литерарном – мишљења су стручни сарадници учесници истраживања.

 Резултати овог истраживања су значајни зато што указују на неке нове сегменте и области у којима можемо идентификовати литерарну, али и сву другу обдарену децу. Нарочито су значајни што упућују на потребу да се поред наставника српског језика, који јесу најбољи дијагностичари и идентификатори ове популације ђака, у идентификацију укључе и остали наставници, а првенствено стручни сарадници, који могу бити од велике помоћи наставницима у овој области. Резултати потврђују да стандардни тестови знања и способности могу бити од помоћи, али да не би требало да буду једини и основни критеријум којим се руководимо при идентификацији литерарно обдарених ученика.

 Избор ученика обдарених за литерарно стваралаштво најчешће врше наставници српског језика, што је креативан, али и тежак и одговоран посао. „О начинима идентификације даровитих ученика методичка теорија и пракса дала је прихватљиве одговоре у методама и облицима њиховог препознавања. Оно што се веома ретко наглашава је начин на који се идентификују литерарно надарени ученици“.[[5]](#footnote-5) Због тога смо и покушали да свестрано сагледамо ову проблематику, с жељом и надом да ће ово истраживање бити скроман допринос даљем проучавању и осавремењавању поступка идентификације литерарно обдарених ђака у основној школи.

**Литература:**

Виготски, Л. (1975): *Психологија уметности*, Београд: Нолит

Виготски, Л. (2005): *Дечија машта и стваралаштво*, Београд: Завод за уџбенике и наставна средства

Ђорђевић, Ј. (1977): *Додатни рад ученика основне школе*, Београд: Просвета

 Јовић, В. (2014): *Литерарни таленти – актуелан проблем*, Београд: Просвета

Корен, И. (1989): *Како препознати и идентификовати надареног ученика*, Загреб: Школске новине

Малушић, С. (2000): *Даровити ученици и рад са њима*, Београд: Емка

Маринковић, С. (1995): *Методика креативне наставе српског језика и књижевности*, Београд: Креативни центар

Миларић, В. (1969): *Дечје језичко стваралаштво*, Нови Сад: Културни центар,

Миловановић, Љ. (1988): *Психолошко-педагошка служба и рад са обдареним*, Београд: Успостављање система рада са талентованом децом и омладином

Младеновић, У. (1986): *Идентификација даровитих ученика у основној школи – примери из праксе*, Нови Сад: Педагошка стварност, бр. 9-11

Монтесори, М. (2006): *Упијајући ум*, Београд: ДН Центар, Наслов оригинала – *La mente del bambino* (Mente assorbente)

Николић, М. (1992): *Методика наставе српског језика и књижевности*, Београд: Завод за уџбенике и наставна средства

Панић, В. (2005): *Психологија и уметност*, Београд: Завод за уџбенике и наставна средства

*Педагошка енциклопедија* (1989), Београд: Завод за уџбенике и наставна средства

*Педагошки лексикон* (1996), Београд: Завод за уџбенике и наставна средства

Пелекчић, М. (1985): *Унутрашња мотивација и школско учење*, Завод за уџбенике, Београд

Тежак, С. (1979): *Литерарне, новинарске, рецитаторске и сродне дружине*, Загреб: Школска књига

Филиповић, Н. (1969): *Стваралаштво у настави*, Сарајево: Завод за издавање уџбеника

Хари, Пасоу, (1981-1985.): *Образовање надарених*, Перспективе образовања 2, Београд: Унеско

1. Малушић, Слободан, (2000), *Даровити ученици и рад са њима*, Београд: Емка, стр. 13 [↑](#footnote-ref-1)
2. *Педагошки лексикон*, (1996), Београд: Завод за уџбенике и наставна средства [↑](#footnote-ref-2)
3. Јовић, Вукица, (2014): *Литерарни таленти – актуелан проблем*, Београд: Просвета, стр. 14 [↑](#footnote-ref-3)
4. Истраживачки рад представља део магистарске тезе*: Идентификација ученика обдарених за литерарно стваралаштво у основној школи*, одбрањене на Интернационалном факултету хуманистичких наука 15. 10. 2009., ментор, проф. др Мишо Дошлић [↑](#footnote-ref-4)
5. Јовић, Вукица, (2014): *Литерарни таленти – актуелан проблем*, Београд: Просвета, стр.210 [↑](#footnote-ref-5)